jkorsvik/nowiki_second_scrape_merged huggingface dataset:
Muhammed Dodou Jatta

Muhammed Dodou Jatta (født 30. januar 1998 i Oslo) er en norsk friidrettsutøver som hovedsakelig konkurrerer i sprintløp. Han representerer Norna-Salhus IL. 
Hans fremste internasjonale meritt er 4.-plass på 400 meter ved Nordisk juniormesterskap i friidrett 2016. 


== Idrettskarriere ==
2013-14Jatta deltok ved UM 2013, og nådde finalen på 100 meter etter at han kom på 4.-plass i sitt heat i semifinalen. Han fullførte ikke i finalen.Han kom på 2.-plass på 60 meter i G16-klassen ved Skedsmolekene 2014 innendørs, og ved Dialoglekene 2014. Utendørs vant han 100 meter ved Herkuleslekene og 200 meter ved Kjølneslekene. 

2015Han deltok ved Göteborgs Inomhus, der han kom på 6.-plass i sitt innledningsheat, og nådde ikke finalen. På 200 meter ble han diskvalifisert. Han ble slått ut i innledningsheatet på 60 meter ved NM i friidrett innendørs 2015, men ved UM inne 2015 kom han på 4.-plass på 60 meter, med 7,32 sekunder. Han vant også 60 meter innendørs ved Tyrvinglekene. 
Utendørs deltok han ved Världsungdomsspelen 2015, og på 100 meter der løp han på 11,91, som holdt til 7.-plass i hans innledningsheat, og han gikk ikke videre til finalen. På 200 meter fikk han 25. beste tid med 23,36 sekunder. Ved junior-NM i friidrett 2015 ble han slått ut i semifinalen på 200 meter, og på 400 meter ble han slått ut i innledningsheatet. Han vant 400 meter i G17-klassen ved UM 2015.

2016Jatta fikk bronse på 60 meter i G18/19-klassen ved UM inne 2016.
I juli deltok han ved Världsungdomsspelen 2016. På 200 meter fikk han 16. beste tid i G19-klassen, og på 400 meter kom han på 3.-plass med tiden 50,19. Han deltok ved NM i friidtrtt 2016, men ble slått ut i innledningsheatet. Han fikk sølv på 400 meter i U20-klassen ved junior-NM i friidrett 2016, bak Markus Einan, og ble tatt ut til Nordisk juniormesterskap i friidrett 2016, der han kom på 4.-plass på 400 meter. Der deltok han også på Norges stafettlag som fikk sølv på 4 x 400 meter.


== Referanser ==


== Eksterne lenker ==
(en) Muhammed Dodou Jatta – World Athletics 
(en) Muhammed Dodou Jatta – Diamond League 
(no) Statistikk hos Min Friidrettsstatistikk
(en) Profil hos European Athletics
Cullen

Cullen (skotsk-gælisk: Inbhir Cuilinn) er et tettsted i regionen Moray i Skottland. Cullen ligger ved østkysten av Skottland på sørsiden av Moray Firth.
Ved folketellingen i 2011 hadde stedet en befolkning på 1 475 innbyggere.


== Referanser ==
Esaias Pufendorf

Esaias von Pufendorf (født 26. juli 1628 i Dorfchemnitz, død 5. september 1689 i Regensburg var en diplomat i svensk og dansk tjeneste. 
Pufendorf var sønn av presten Esaias Elias Pufendörfer og hustru Margarethe Hickmann. Han hadde flere brødre, deriblant filosofen Samuel. I årene 1639–45 gikk han på Fürstenschule Grimma, i 1648 ble han magister i Leipzig hvoretter han kom til Universitetet i Jena. Her ble han lærer for Otto Wilhelm von Königsmarck, sønn av den svenske hærfører Hans Christoph von Königsmarck (1600–1663).


== Svensk tjeneste ==
Stillingen som underviser brakte ham i berøring med svenske statsmenn, og i 1659 ble han ansatt i svensk tjeneste. Hans første utsendelse var til Sorø under krigen med Danmark i august 1659. Her skulle han bilegge en strid mellom borgerskapet og de innkvarterte troppene. I den følgende tid ble han brukt dels som en slags speider i Tyskland, dels som avsending til tyske fyrster, Nederlandene og Frankrike. I 1670 ble han regjeringsråd, senere kansler i de svenske hertugdømmene Bremen og Verden. 


== Dansk tjeneste ==
Etter misnøye med styresettet forlot Pufendorf i 1687 den svenske tjenesten i Stade og flyttet til Hamburg. Herfra bega han seg til Danmark, hvor Christian V sendte ham til Regensburg for å representere kongen som hertug av Holsten på Riksdagen. Her avled han den 26. august 1689 og kom således ikke til at oppleve dommen til tap av liv, ære og gods som den svenske hoffrett felte over ham den 2. oktober samme år.Pufendorf ble i 1663 gift med Anna Trotzig, senere med en Veronica. Han hadde flere døtre.


== Boksamler ==
I september 1690 ble Pufendorfs bibliotek satt på auksjon i Hamburg, hvor kong Christian V kjøpte det. Auksjonskatalogen angir i tittelen at det er tale om et universalbibliotek på forskjellige språk og i de beste utgaver. Den rike samlingen av offentlige aktstykker omhandlende Danmark-Norges politiske rival Sverige, kan ha vært utslagsgivende for beslutningen om å kjøpe biblioteket. En rekke bøker i Det Kongelige Bibliotek bærer påtegningen ex. b. P. eller ex bibl. Puff. etterfulgt av et nummer. Disse bøkers titler og numre svarer til de pågjeldende titler og numre i den trykte katalogen over Pufendorfs bibliotek.


== Referanser ==
Maren Ade

Maren Ade (født 12. desember 1976 i Karlsruhe) er en tysk filmskaper. Hun er mest kjent for filmen Min pappa Toni Erdmann fra 2016, som er det tyske bidraget til Oscar-utdelingen i 2017 og som i desember 2016 ble en av 9 nominerte filmer som gikk videre. Hun mottok prisen for beste film, beste regissør og beste manusforfatter ved European Film Awards i 2016 for Min pappa Toni Erdmann.


== Filmografi ==
Som regissør og manusforfatter2000: Nivå 9 (kortfilm)
2001: Vegas (kortfilm)
2003: Skogen for bare trær
2009: Alle de andre
2016: Min pappa Toni Erdmann


== Referanser ==


== Eksterne lenker ==
(en) Maren Ade – kategori av bilder, video eller lyd på Commons 
(en) Maren Ade på Internet Movie Database 
(sv) Maren Ade i Svensk Filmdatabas 
(da) Maren Ade på Filmdatabasen 
(da) Maren Ade på Scope 
(fr) Maren Ade på Allociné 
(en) Maren Ade på AllMovie 
(en) Maren Ade hos The Movie Database
Visdalen

Visdalen er en dal i Jotunheimen, i Lom kommune i Innlandet. Den går fra sør til nord mellom de to høyeste fjellene i Norge, Galdhøpiggen i vest og Glittertinden i øst. Den er en sidedal til Bøverdalen. Rundt femten kilometer opp i dalen ligger turisthytta Spiterstulen, på 1 106 meter over havet. Det går bomvei opp til Spiterstulen. Gjennom dalen løper elva Visa. Øvre del av dalen, sør for Spiterstulen, ligger i Jotunheimen nasjonalpark.


== Referanser ==
Zaineb Al-Samarai

Zaineb Al-Samarai (født 22. oktober 1987) er en norsk politiker (Ap).
Zaineb Al-Samarai er utdannet jurist fra Universitetet i Oslo, og har senere arbeidet som kommunikasjonsrådgiver for Blå Kors og for konsulentselskapet Rud Pedersen.Al-Samarai var innvalgt i Oslo bystyre 2011–2015, og satt i Finanskomiteen. Hun var nominert på sjetteplass på Oslo Arbeiderpartis liste til stortingsvalget 2017, og ble med det Arbeiderpartiets første vararepresentant fra Oslo i perioden 2017–2021.
Zaineb Al-Samarai har vært leder av Holmlia Sportsklubb siden 2015.


== Referanser ==


== Eksterne lenker ==
(no) Zaineb Al-Samarai hos Stortinget 
(no) Zaineb Al-Samarai hos Norsk senter for forskningsdata
George Washington Gale

George Washington Gale (født 1789, død 13. september 1861) i Stanford i New York var en presbyteriansk prest vest i staten New York. Han var utdannet ved Union College i 1814, og Princeton Theological Seminary i 1819. I 1827 grunnla Gale Oneida Institute i Whitesboro i New York. Det var en undervisningsinstitusjon der elevene skulle betale for sin utdanning ved å gjøre manuelt arbeid.
Gale slo seg senere ned i det som skulle bli Galesburg i Illinois, hvor han  i 1837 grunnla Knox College (også kalt Knox Manual Labor College), stedet hvor en av de av de berømte Lincoln-Douglas-debattene fant sted i 1858.


== Referanser ==
Cunningham-dampvogn

Cunningham-dampvogn (engelsk: Cunningham Steam Wagon) er en dampdrevet lastebil som ble bygget av Massachusetts Steam Wagon Company i Pittsfield i Maine. Firmaet ble etablert i desember 1900 med tanke på produksjon av produkter som Cunningham Engineering Company fra Boston i Massachusetts planla å utvikle. I stedet bygde de en liten dampdrevet lastebil med firehjulsdrift.
Produksjonen av dampvognen opphørte i slutten av 1901. Det er ikke kjent at dette selskapet hadde noen forbindelse med Cunningham Automobile fra Rochester i New York.


== Kilder ==
Standard Catalogue of American Cars, 2nd Edition, redaktører Beverly Rae Kimes og Henry Austin Clark, jr., Krause Publications, Iola, Wisconsin ISBN 0-87341-111-0
Pär Basset

Pär Emil Basset er en norsk musiker kjent fra bandet Stålmenn, som ble startet av Basset, Ståle Kverndokk, Lars Gudmestad og John Terje Johnsen i 1994. Senere ble Johnsen og Gudmestad erstattet av Geir Inge Ztøy (bass) og Tor Linckert (trommer). Basset satset på en solokarriere og startet Bassetband i 2003 med medlemmene Katrine Sæthren og Frank Arne Hammerø. Bandet har gitt ut albumene To Be King (2004), In the Summertime (2007) og All of the Sun (2014). Basset har jobbet som produsent og musiker for Ståle Kverndokk på albumene Nye briller (2004) og Stille støy (2006), og for Lars Dybvik på albumene Ikke helt som bestilt (2010) og Dytter på vegger (2013). Bassetband ble startet i 2016 med medlemmene Tor Linckert og Geir Inge Støy. I 2018 ble Erwin Eastercourt med. Bandet ga ut albumet Sånne Dager  i 2019. i 2021 kom EP`en Livets spill, og i 2022 singlen Om du vil.    


== Eksterne lenker ==
Jango.com: Pär Basset
Mic.no Bransjeregister: Pär Basset
Pär Basset på Rockipedia.no
Jelizaveta Glinka

Jelizaveta Petrovna Glinka (russisk: Елизаве́та Петро́вна Гли́нка, også kjent som Dr. Liza, До́ктор Ли́за; født 20. februar 1962 i Moskva; omkommet 25. desember 2016 i Svartehavet i nærheten av Sotsji i Russland) var en russisk humanitæraktivist og katastrofelege. Hun var leder av hjelpeorganisasjonen Rettferdig hjelp og omkom i en flystyrt i Svartehavet.


== Liv og virke ==


=== Bakgrunn ===
Jelizaveta Glinka fullførte i 1986 et studium ved det medisinske fakultet i Det russiske statlige medisinske universitet i Moskva der hun tok grad i pediatriak anestesiologi. Hun giftet seg i USA og fikk i 1991 nok en medisinsk spesialutdannelse i palliativmedisin ved Dartmouth Medical School ved universitetet Dartmouth College. Hun arbeidet i fem år i forskjellige spesialklinikker. 
Da hennes mor ble syk, vendte hun tilbake til Russland. Hub arbeidet ført i Moskva, deretter i Ukraina.
Glinka grunnla i 1999 det første privake hospice i Kiev.


=== «Справедливая помощь» Rettferdig hjelp ===
Hun grunnla i 2007 hjelpeorganisasjonen  Spravedlivaja Pomosjtsj ('Rettferdig hjelp'). Denne hjelper uten å kreve betaling kreftsyke, materielt svakere mennesker og hjemløse. Den har organisert hjelpeinnsats etter oversvømmelser og skogbranner. Fra november 2012 var Jelizaveta Glinka medlem av ''Presidenten for den russiske føderasjons råd for utviklingen av sivilsamfunnet menneskerettighetene. Glinka ble i Russland vanligvis bare kalt «Dr. Liza». 

Glinka hadde bragt mange alvorlig syke barn fra de internasjonalt ikke anerkjente folkerepublikker Donetsk og Lugansk til Russland for å gi den medisinsk pleie. Hun bragte medikamenter til Syria og organiserte der medisinsk hjelpearbeid. Ved den høytidelige mottakelse i begynnelsen av desember 2016 i Kreml etter at Vladimir Putin tildelte henne en utmerkelse for hennes engasasjement, sa Glinka: 

«Vi vet aldri om vi kommer levende fra det, for krig er helvete på jord. Jeg vet hva jeg snakker om.»Glinka døde etter at et fly fra det russiske forsvarsdepartement styrtet på vei fra Moskva med mellomlanding i Sotsji til Syria. Hun ville personlig overbringe medikamenter til et hospital i Aleppo. 
Hun hadde tre barn. Barnesykehuset i Grozny bærer hennes navn.


== Dokumentarfilm ==
Мой друг доктор Лиза (Min venninne Dr. Liza) - 2009


== Referanser ==


== Eksterne lenker ==
(ru) Offisielt nettsted 
(en) Elizaveta Glinka – kategori av bilder, video eller lyd på Commons 
(en) Jelizaveta Glinka på Internet Movie Database
Damplastebil

Damplastebil er en dampdreven lastebil, som spesielt i Storbritannia spilte en sentral rolle. Men den første dampdrevne lastebilen i historien ble lagd av franskmannen Joseph Cugnot i 1769. Cognots dampbiler var et millitært kjøretøy som var tenktå brukes for å frakte artelleri. Men etter at Cognot hadde bygd et par prototyper og kjørt ned en mur ble kjøretøyet parkert i et lager. 
De første kommersielle damplastebilene dukket opp rundt 1890. I begynnelsen var de ikke stort mer enn ombygde damptraktorer, men etter hvert ble de bygget som lastebiler fra grunnen av. Thornycroft og Leyland startet produksjon 1896 og Sentinetal i 1906.
Dampmaskinen hadde gått gjennom en lang utviklingsperiode helt fra sent på 1700-tallet, og var både mer driftssiker og hadde større effekt enn forgassarmotorene som var tilgjengelige på den tiden. Helt ut på 1930-tallet var de største lastebilene i Storbritannia dampdrevne og noen av disse var i drift til ut på 1950-tallet. Det finnes flere restaurerte damplastebiler i Storbritannia som fremdeles er fullt kjørbare.Damplastebilene krevde et mannskap på to, en sjåfør og en fyrbøter. De måtte stanse og etterfylle vann på kjelen med jevne mellomrom. Om kjelen kokte tom ville varmen smelte kjelebunnen og den siste vannskvetten ville da renne ned i fyrrommet og fordampe brått, noe som ofte førte til at damptrykket i kjelen steg så brått at kjelen eksploderte. Kjeleksplosjoner kunne være svært kraftige og førte ofte til dødsfall. Sjåføren og fyrbøteren måtte derfor legge opp ruten slik at de var sikre på å finne vann i vannreservoar langs veien, eventuelt også fra bekker og vann langs med veien.


== Referanser ==
Papins gryte

Papins gryte er en lukket kjele med sikkerhetsventil for koking under høyere trykk, senere utviklet til autoklaven og den moderne trykkokeren. Med denne ville Denis Papin koke ben til spiselig  mat for de fattige. Papin oppdaget at kokepunktet til vannet er avhengig av trykket.


== Eksterne lenker ==
Dennis Papin, fra Encyclædia Britannica [1]
Papins Gryte (14. februar 2009). I Store norske leksikon. Hent 2. november 2013.
Villa Medici

Villa Medici er et arkitektoniskt kompleks nord i Roma. Villaen er oppført på høyden Pincio i nærheten av kirken Santissima Trinità dei Monti. Hagen henger sammen med den nærliggende parken Villa Borghese. Villaen ble oppført av Ferdinand I de' Medici, storhertug av Toscana. I dag tilhører villaen den franske stat. Siden 1803 huserer Det franske akademi i Roma (Académie de France à Rome) i Villa Medici.


== Historie ==
Under antikken var stedet for Villa Medici en del av Lucullus' hager.I 1564 ble eiendommen ervervet av brorsønner av kardinal Giovanni Ricci av Montepulciano. På denne tid hadde villaen i lang tid vært brukt til vindyrking. Dens eneste bolighuset var Casina, tilhørende kardinal Marcello Crescenzi. Florentineren Nanni Lippi gjorde under sitt overoppsyn forbedringer på villaen. Lippi døde imidlertid før arbeidet hadde kommet særskilt langt.
Eiendommen havnet senere, i år 1576, i Ferdinand de' Medicis hender. Villaen ble dermed familien Medicis første eiendom i Roma. Hensikten med denne var å hevde familiens dominans blant de italienske fyrstehusene og påvise deres stadige nærvær i Roma. Ferdinand lot ferdigstille villaen etter Bartolomeo Ammanatis tegninger.
I et og et halvt århundre var så villaen benyttet av storhertugen av Toscanas ambassadør ved pavestolen, innen familien Medicis mannlige linje døde ut i år 1737. Etter det havnet villaen i hendene på huset Lothringen, men i Napoleon Bonapartes tid ble det oversatt av franskmennene. Det var Napoleon som skjenkte villaen til Det franske akademi i Roma, som har husert der siden da.


== Påvirkningskraft ==

Flere bygninger og strukturer er blitt påvirket av Villa Medici, deriblant Bernard Foucquets bronseløve på Lejonbacken ved Stockholms slott, som har sitt forbilde i marmorløvene ved hageentréen til Villa Medici. Av villaens løver er en av antikt romersk opphav. Det andre ble utført som en speilvendt kopi av Flaminio Vacca i 1600, ble senere flyttet til Piazza della Signoria i Firenze, der den står ved trappen til Loggia dei Lanzi, og den ble erstattet av en ny kopi ved Villa Medici.


== Eksterne lenker ==
(en) Villa Medici (Rome) – kategori av bilder, video eller lyd på Commons
Offisielt nettsted
Cunningham-Hall Aircraft Corporation

Cunningham-Hall Aircraft Corporation var en amerikansk flyprodusent fra dets dannelse i 1928 til dets avslutning i 1948.


== Historie ==
Selskapet ble dannet i 1928 i Rochester, New York. Det var et selskap dannet av Randolph F. Hall og noen tidligere ansatte i Thomas-Morse Aircraft Corporation og James Cunningham, Son and Comlany som bygde biler. Selskapet bygget fem forskjellige flytyper, de fleste ble bare bygget i lite antall, eller noen ikke mer enn prototyper. Siste konstruksjon dukket opp i 1937 og selskapet konsentrerte seg om sub-kontrakt av komponenter før det ble oppløst i 1948.


== Flykonstruksjoner ==
Cunningham-Hall PT-6
Cunningham-Hall X-89 "Mystery ship" biplan.
Cunningham-Hall X-90
Cunningham-Hall GA-21 


== Se også ==
Cunningham (bil)


== Referanser ==


== Litteratur ==
The Illustrated Encyclopedia of Aircraft  (-1985). London: Orbis Publisering.
Showrunner

Showrunner er et uttrykk i TV-produksjoner om en person som både har rolle som hovedmanusforfatter og produsent. Ofte brukes begrepet synonymt med serieskaperen (eng. creator), men disse er ikke nødvendigvis sammenfallende.En showrunner har det øverste kreative ansvaret for produksjonen av TV-serier og det er også showrunnerne som leder skriverrommet. I filmproduksjon vil vanligvis regissøren ha den øverste kreative kontrollen, men innen TV vil showrunneren alltid stå over regissøren.«Showrunner» er imidlertid ikke en offisiell kreditering, og en showrunner vil typisk stå oppført som executive producer. Begrepet blir mindre brukt i Norge enn i land som USA og Storbritannia.


== Historie ==
Det finnes ingen autoritative studier av utviklingen av showrunnerrollen. Allerede på 1950-tallet hadde mange situasjonskomedier en tilsvarende rolle, men begrepet showrunner dukket først opp i amerikanske bransjeblader i 1990-årene.Tradisjonelt var executive producer (ansvarlig produsent) i amerikanske TV-program chief executive, ansvarlig for TV-programmets kreative retning og produksjon. Over tid ble tittelen executive producer brukt om et større spekter av roller – fra noen som håndterte det økonomiske til noen som hadde tittelen som en ærestittel uten å ha noe praktisk eller utøvende ansvar. Begrepet showrunner ble tatt i bruk for å identifisere produsenten som hadde det øverste ansvaret og kreative ledelsen for programmet.Ifølge Chris Downey, showrunner for Leverage (2008-2012), er de ypperste amerikanske TV-seriene fra 2000-tallet, som Sopranos (1999-2007), The Wire (2002-2008) Deadwood (2004-2006), Mad Men og Breaking Bad, laget av det han kalte «cradle-to-grave showrunners».Et eksempel på en TV-serie med flere showrunners er Game of Thrones, der David Benioff og D. B. Weiss sammen tok initiativet for å skape TV-serien og har vært hovedforfattere og produsenter gjennom alle sesongene.Arne Berggren, som var showrunner for Hotel Cæsar fra 2012 til 2014, kalte showrunnermodellen for «den amerikanske modellen» og showrunneren «en forfatter med produsentfullmakter». Da han ble ansatt som showrunner for Hotel Cæsar, var dette et relativt uvanlig begrep i Norge.


== Referanser ==
Iain Cuthbertson

Iain Cuthbertson (født 4. januar 1930 i Glasgow i Lanarkshire i Skottland, død 4. september 2009 i Glasgow) var en skotsk karakterskuespiller. Han ble veldig kjent for sin høyde og sin karakteristiske stemme.


== Filmografi ==
Med hjertet på rette sted (1970) - Charles Waterbury
Dyden bak lås og slå (1972) - Teutonic Knight
John Wycliffe: The Morning Star (1984) - Chancellor Rigg
The Assam Garden (1985) - Arthur
I gorillaens rike (1988) - Dr. Louis Leakey
Skandalen (1989) - Lord Hailsham
Let Him Have It (1991) - Sir David Maxwell-Fyfe
Chasing the Deer (1994) - Tullibardine
The Tichborne Claimant (1998) - Dr. McKechnie
Strictly Sinatra (2001) - ConnollyI tillegg til disse filmrollene har han også deltatt i fjernsyn og teater.


== Referanser ==


== Eksterne lenker ==
(en) Iain Cuthbertson på Internet Movie Database 
(sv) Iain Cuthbertson i Svensk Filmdatabas 
(en) Iain Cuthbertson på AllMovie 
(en) Iain Cuthbertson hos The Movie Database
Karakterskuespiller

En karakterskuespiller er en skuespiller som spiller uvanlige, interessante eller eksentriske biroller. Uttrykket, som ofte blir forstått som det motsatte av en hovedrolleskuespiller, er noe tvetydig: i bokstavelig forstand kan alle skuespillere betraktes som karakterskuespillere, ettersom alle spiller karakterer, men vanligvis brukes begrepet om en skuespiller som spiller markante og viktige biroller. Noen ganger brukes det om en skuespiller som spiller en rollefigur som er veldig ulik dem selv. Uttrykket kan også brukes om en skuespiller som har spesialisert seg på mindre roller. I begge tilfeller er karakterene større roller enn bare småroller eller statister. Uttrykket brukes i hovedsak til å beskrive tv- og filmskuespillere og er mindre brukt til å beskrive teaterskuespillere.


== Referanser ==
Blixtunnelen

Blixtunnelen er en jernbanetunnel med to løp gjennom Ekebergåsen mellom Oslo og Ski. Den er 19,5 kilometer lang og er den lengste jernbanetunnelen i Norden. Tunnelen utgjør mesteparten av Follobanen mellom Oslo og Ski. 
Mellom Oslo S og Ekebergåsen går Follobanen i kulvert under Middelalderparken. Tunnelen er dimensjonert for hastighet opp til 250 km/t, mens det planlegges inntil videre med en toppfart på 200 km/t. Langs skinnegangen er det gelender og belysning, og det er tverrslag mellom de to løpene hver 500 meter med opplegg for evakuering. 
Deler av tunnelen ble overlevert fra entreprenøren til Bane NOR i november 2022. Første rutetog gjennom tunnelen gikk søndag 11. desember 2022 fra Ski stasjon klokken 07.24. Totalt kostet tunnelen 36,8 milliarder kroner, og var med det Norges dyreste samferdselsprosjekt per 2022.


== Tunnelboring ==

Tunnelboringen tok til i 2016. I januar 2019 ble dette utsatt med ett år, til desember 2022. Tunnelene ble i 18,5 km drevet med tunnelboremaskin (TBM), to maskiner for hvert løp. TBM-ene boret en profil på 9,96 meter med en kapasitet på 30 meter fast fjell daglig. Gjennomsnittlig borehastighet var 12–15 meter daglig (ved behov for injisering mot lekkasjer gikk det saktere). Maskinriggen var 150 meter lang og veide 2400 tonn, og ble drevet av motorer med en effekt på 6900 kW. Dette er den sterkeste TBM som er laget. TBM-ene ble laget spesielt for dette prosjektet og ble demontert etter bruk.Boringen begynte i september 2016, og i september 2018 brøt to nordgående TBM-er gjennom til Østfoldbanens tunnelløp under Jomfrubråten der det er anlagt en fjellhall. De sørgående maskinene brøt ut i dagen like nord for Ski sentrum 26. februar 2019. På det meste var 1000 personer i arbeid på anlegget.Tunnelarbeidet var krevende fordi det foregikk nær bebyggelse og infrastruktur, særlig eksisterende veitunneler i Ekebergåsen. Det bor omkring 60 000 personer over tunneltraseen. Berggrunnen består av granittisk gneis som er svært hard og mye hardere enn entreprenørene er vant med fra andre steder i Europa. Inne i tunnelen er skinnegangen festet i en støpt betongsåle i stedet for i en såle av pukk, slik det er vanlig.


== Navn ==
Tunnelen har navn etter arkitekten Peter Andreas Blix, som tegnet mange stasjoner på Østfoldbanen og ledet arkeologiske utgravinger i Gamlebyen da Østfoldbanen ble anlagt. Navnet Follotunnelen var allerede i bruk på veitunnel på E6.


== Åpning ==

Bane NOR stresstestet Blixtunnelen med rundt 200 tomme tog i starten av desember. Første nordgående avgang var Mossetoget (R21) fra spor 4 på Ski stasjon klokken 07.24 søndag 11. desember 2022. Toget ankom Oslo S i spor 1 klokken 07.34 og ble møtt av presse på perrongen. Togsettet dro tilbake mot Moss 07.50.Follobanen ble offisielt åpnet av kong Harald under en høytidelig åpningsseremoni på Oslo S mandag 12. desember 2022.


== Kostnad ==
Da prosjektet ble lansert i 2006, anslo Jernbaneverket anleggskostnaden til litt over 11 milliarder kroner. Ved åpningen av tunnelen i 2022, er kostnadsrammen 36,8 milliarder kroner og med det Norges dyreste samferdselsprosjekt.


== Referanser ==